Жалба, подадена на 18 август 2021 г. от Puma SE, Puma United Kingdom Ltd, Puma Nordic AB, Austria Puma Dassler GmbH, Puma Italia Srl, Puma France SAS, Puma Denmark A/S, Puma Iberia, SL, Puma Retail AG срещу решението, постановено от Общия съд (трети състав) на 9 юни 2021 г. по дело T-781/16, Puma и др./Комисия

(Дело C-507/21 P)

(2021/C 431/10)

Език на производството: английски

Страни

Жалбоподатели: Puma SE, Puma United Kingdom Ltd, Puma Nordic AB, Austria Puma Dassler GmbH, Puma Italia Srl, Puma France SAS, Puma Denmark A/S, Puma Iberia, SL, Puma Retail AG (представители: E. Vermulst, J. Cornelis, advocaten)

Друга страна в производството: Европейска комисия

Искания на жалбоподателя

Жалбоподателите искат от Съда:

— да отмени обжалваното съдебно решение,

— да отмени Регламент за изпълнение (ЕС) 2016/1395 (1) на Комисията от 18 август 2016 г., Регламент за изпълнение (ЕС) 2016/1647 (2) на Комисията от 13 септември 2016 г. и Регламент за изпълнение (ЕС) 2016/1731 (3) на Комисията от 28 септември 2016 г., и

— да осъди Европейската комисия да плати разноските на жалбоподателите, свързани с настоящата жалба, както и тези, направени в производството пред Общия съд по дело T-781/16,

или при условията на евентуалност,

— да върне делото на Общия съд за ново разглеждане, и

— да не се произнася по съдебните разноски, направени в производство пред Общия съд и в производството по обжалване.

Основания и основни доводи

В подкрепа на жалбата си жалбоподателите се позовават на три основания.

Първо, в обжалваното съдебно решение не е разгледана същността на първото основание на жалбата и по този начин е нарушено задължението за мотивиране.

Второ, в обжалваното съдебно решение е приложен погрешен правен тест при разглеждане на жалбата във връзка с част от третото основание, че обжалваните регламенти нарушават принципа на пропорционалност.

Трето, в контекста на част от четвъртото основание на жалбата в обжалваното съдебно решение е направено погрешно тълкуване на Регламент за изпълнение (ЕС) 2016/223 (4) на Комисията от 17 февруари 2016 година за установяване на процедура за оценка на някои искания за получаване на статут на дружество, работещо в условията на пазарна икономика, и за индивидуално третиране, подадени от производители износители от Китай и Виетнам, и за изпълнение на решението на Съда на Европейския съюз по съединени дела C-659/13 и C-34/14, и е игнориран правният принцип, че никой не може да извлече облага от собственото си неправомерно поведение.

(1) Регламент за изпълнение (ЕС) 2016/1395 на Комисията от 18 август 2016 година за повторно налагане на окончателно антидъмпингово мито и за окончателно събиране на временното мито, наложено върху вноса на някои обувки с горна част от кожа с произход от Китайската народна република, произведени от Buckinghan Shoe Mfg Co., Ltd., Buildyet Shoes Mfg., DongGuan Elegant Top Shoes Co. Ltd, Dongguan Stella Footwear Co Ltd, Dongguan Taiway Sports Goods Limited, Foshan City Nanhai Qun Rui Footwear Co., Jianle Footwear Industrial, Sihui Kingo Rubber Shoes Factory, Synfort Shoes Co. Ltd., Taicang Kotoni Shoes Co. Ltd., Wei Hao Shoe Co. Ltd., Wei Hua Shoe Co. Ltd. и Win Profile Industries Ltd, и за изпълнение на решението на Съда на Европейския съюз по съединени дела C-659/13 и C-34/14 (OВ L 225, 2016 г., стр. 52).

(2) Регламент за изпълнение (ЕС) 2016/1647 на Комисията от 13 септември 2016 година за повторно налагане на окончателно антидъмпингово мито и окончателно събиране на временното мито, наложено върху вноса на някои обувки с горна част от кожа с произход от Виетнам и произведени от Best Royal Co. Ltd, Lac Cuong Footwear Co., Ltd, Lac Ty Co., Ltd, Saoviet Joint Stock Company (Megastar Joint Stock Company), VMC Royal Co Ltd, Freetrend Industrial Ltd. и свързаното с него дружество Freetrend Industrial A (Vietnam) Co, Ltd., Fulgent Sun Footwear Co., Ltd, General Shoes Ltd, Golden Star Co, Ltd, Golden Top Company Co., Ltd, Kingmaker Footwear Co. Ltd., Tripos Enterprise Inc., Vietnam Shoe Majesty Co., Ltd, и за изпълнение на решението на Съда на Европейския съюз по съединени дела C-659/13 и C-34/14 (OВ L 245, 2016 г., стр. 16).

(3) Регламент за изпълнение (ЕС) 2016/1731 на Комисията от 28 септември 2016 година за повторно налагане на окончателно антидъмпингово мито и окончателно събиране на временното мито, наложено върху вноса на някои обувки с горна част от кожа с произход от Китайската народна република и Виетнам, произведени от General Footwear Ltd (China), Diamond Vietnam Co Ltd и Ty Hung Footgearmex/Footwear Co. Ltd, и за изпълнение на решението на Съда на Европейския съюз по съединени дела C-659/13 и C-34/14 (OВ L 262, 2016 г., стр. 4).

(4) OВ L 41, 2016 г., стр. 3.